"Swi tisa ku yini u khandziya movha u nga ri na mali yo ringana he mufana" "Ndzi sukile tolo ndzi ku ndzi ya eTzaneen. Ndzi fikile ndzi kandziya thekisi ya ku ya Tzaneen. A ndzi ri na mali yo ringana, ndzi yi cherile exibeganini na tinguvu ta mina. Ethekisini a ku nga ri na munhu. Na ku tsarisa a ndzi nga si tsarisa. Ndzo tibyela ku ya xava swakudya. Ndzi teka makume-ntlhanu wa tirhandi. Ndzi sukerile xibegana emovheni. Loko ndzi vuya ndzi kumile leswaku xibegana a xi nga ri kona. Hinkwavo a va vula leswaku a va xi vonanga. Na thekisi a ya ha fambanga hikuva a ku nga ri na vakhandziyi. Ndzi etlele lahaya xitichini xa maphorisa." Misaveni xi nga tiphini hi ku hemba kambe xi titwa xi boheka. Mudyondzisi Mavundza a a tshamile a vula leswaku hambi wo hemba hi vutlhari byihi kumbe byihi, u ta phaseka. Kambe munghana wa xona loyi a va ku i Timothy a a tshamile a vula leswaku loko u nga lavi ku phasiwa loko u hemba u nga vulavuli ngopfu. Vula marito mantsongo u miyela. "I ri ku we' u huma kwihi" Muchayeri a vutisa, a langutile Misaveni, mavoko ma khomelerile vhilwa ro chayela. "EMambhumbhu." "Se hala Tzaneen u ya kwihi" "Ekaya!" Wonge a xi lo hoxa muchayeri hi nyoka yo hanya. "U tshama Tzaneen wehe" a vutisa, a humesile na mahlo. "Hi ntiyiso ndzi tshama eModjadjiskloof." Xi lulamisa. Xi swi vona xikan'we leswaku Tzaneen a yi nga xi fanelanga. "O, u tshama Divila" A vula. "Ina!" Xi swi twisisa leswaku yena a ha tirhisa vito leriya ra khale. "Se hala Mambhumbhu a wu yile ka mani" "Ka malume Bilankulu." "Ohoo!" A vula. A ya mahlweni "EDivila u tshama kwihi kwalahaya" "Emapurasini," xi hlamula mbilu ya xona yi ri karhi yi ba. Xi swi vona leswaku loko o xi tshikelela hi swivutiso a a ta kala a xi phasa?